Matična škola

Moja najdraža knjiga

Dugo sam razmišljao koju ću knjigu odabrati za ovaj zadatak. Nedavno smo za lektiru čitali knjigu „Charlie i tvornica čokolade“ i ona je ostavila dojam na mene. Od samoga početka me jako zainteresirala i nisam mogao prestati čitati. Sve što je Charlie želio, bila je čokolada, a na kraju je dobio cijeli čaroban svijet prepun slatkiša.

Svijet u kojem Charlie živi je okrutno mjesto za siromašne ljude. Teško je bilo čitati kako Charlie i njegova obitelj žive u siromaštvu i bez obzira na to kako im je, oni se svi jako vole i povezani su. Charlie je skroman i razuman dječak, dobar i prema onima koji nisu dobri prema njemu. Iskreno, meni bi bilo najteže biti dobar prema osobama koje su zločeste prema meni.

Teško je bilo čitati i kakve su osobe ostali kandidati sa zlatnim ulaznicama i na što su sve spremni da dođu do onoga što žele. Razočaran u ljude, Willy Wonka je kroz razne testove jako brzo otkrio kakve osobe su mu došle u tvornicu. Iako luckast i zaigran, čak malo i neozbiljan, on cijelo vrijeme zna kakvoj osobi želi pokloniti tvornicu. Želi dobro, pametno i poslušno dijete koje želi učiti.

 Trenutak kad Willy Wonka govori Charlieju da će on zbog svoje dobrote, pameti i poslušnosti dobiti njegovu tvornicu, za mene je najljepši dio. Vjerujem da se dobre stvari događaju dobrim ljudima, a Charlie je stvarno dobra osoba. Nije lako biti uvijek dobar, a on je uvijek dobar. Ta dobrota je spasila njegovu obitelj od gladi. Moja želja je da sva djeca na svijetu pročitaju ovu knjigu, a isto bih želio i odraslima, jer iz knjige svi možemo naučiti kako se treba radovati malim stvarima i kako se isplati biti dobar.

**Dominik Kovačević, 5.r.**

 Moja najdraža knjiga

Čitajući knjige možemo naučiti poučne stvari. Sada smo okruženi tehnologijom pa djeca ne čitaju puno knjiga, osim lektire. Možda bismo svi trebali za promjenu pročitati neku knjigu, a ne vrijeme provoditi ispred računala i mobitela.

Moja najdraža knjiga je *Mali ratni dnevnik* jer mi je pokazala kako se ne trebamo žaliti na sitnice jer uvijek može biti gore.

Knjiga je dnevnik djevojčice koja u njemu opisuje što joj se događa i kako se osjeća u vrijeme Domovinskog rata. Rat je trajao dugo, a škole su bile zatvorene. Život u to vrijeme je bio jako težak.

Odrasli koji su proživjeli Domovinski rat, mogu ponovno vidjeti sebe u nekim situacijama, a svi mi koji nismo živjeli u to vrijeme, trebali bismo knjigu pročitati i vidjeti što su naši vršnjaci proživljavali.

 **Marcela Miočić, 6.r.**

Moja najdraža knjiga

Knjiga koja me inspirirala i potaknula na drugačiji način razmišljanja zasigurno je „Mali princ“, autora Antoine de Saint-Exuperya. Prošlo ljeto zbog viška slobodnog vremena, odlučila sam se zabaviti ovom knjigom. Tek nakon sto sam je pročitala, shvatila sam zašto je proglašena jednom od najčitanijih knjiga svih vremena. Mudre misli koje iz nje proizlaze, svi ljudi redovito citiraju. Ipak, žive li uistinu po tim načelima?

Naučila me vidjeti vrijednost u sitnicama („Samo se srcem dobro vidi. Ono bitno očima je nevidljivo“). Iako sam od malena odgajana da budem zahvalna na svemu što imam, misleći pritom na one najugroženije ljude, ova je knjiga potvrdila ono što su mi roditelji oduvijek govorili. Često se sjetim riječi poput: „Ne bacaj hranu, djeca u Africi umiru od gladi“, „Zašto bi imala najnovije „Nike“ tenisice kad su ti još uvijek dovoljno dobre one stare“. Smatram da u trenutnoj situaciji kada svijetom vlada nevidljivi neprijatelj - korona virus, kad smo zatočeni u svojim domovima i ne možemo vidjeti svoje najbliže, ovaj citat dolazi posebno do izražaja. Svatko od nas sada želi izići na svjež zrak, posjetiti bolesnu baku ili djeda, otići u dugo očekivani *shopping,* družiti se s prijateljima na školskom igralištu…
Prije ove bolesti stvari smo uzimali zdravo za gotovo. Primjerice, ja sam olako shvaćala odlazak u prirodu. Radije sam za to vrijeme pretraživala tko je što objavio na „Instagramu“. Sada za time žalim. Ipak u svemu ovome, daje mi nadu još jedan citat: „Ono što krasi pustinju, to je što se u njoj negdje skriva bunar“. To znači da sad kad nigdje ne moramo žuriti, zanimaciju možemo pronaći u stvarima kojima se prije nismo mogli posvetiti ( neki hobi ili kreativni rad). To će biti naš bunar u pustinji koji će nam davati snagu za dalje. Također, ne smijemo biti poput skretničara i vlakova kojima upravljaju drugi ljudi. Važno je imati svoje „ja“ i boriti se za vlastito mišljenje. Lik koji me se najviše dojmio, i čije me razmišljanje rastužilo, je geograf. On živi na najvećoj planeti sa svojom knjigom. Iako bi se očekivalo da zna ponešto o oceanima, gradovima, rijekama i pustinjama na svojoj planeti, on tvrdi da njegov posao nije da šeta uokolo, već da zapisuje ono sto mu kažu istraživači. Tu se vidi njegova lijenost jer ništa ne provjerava i ne zamara se malim stvarima, ali mu je ipak bitno da je istraživač pošten.

Ovu knjigu bih preporučila i starima i mladima jer je jako poučna te obiluje mnoštvom likova u kojima se svatko može pronaći. Također, lako je čitljiva zbog jednostavnog jezika kojim je napisana. Sigurna sam da ću je još jednom pročitati kako bih se prisjetila svih bitnih poruka koje nam autor kroz nju šalje.

 **Ivana Katić, 7.r.**

 Moja najdraža knjiga

 „Fantastični gospodin Lisac“

Roald Dahl je autor knjige „Fantastični gospodin Lisac“. Knjigu imam kući, pročitao sam je više puta,ali svaki put pronađem neki novi detalj koji mi se svidi. Tema je uvijek aktualna, bez obzira u kojem vremenu ili dijelu svijeta živi onaj koji je čita.

 Gospodin Lisac je na neki način Robin Hood ove knjige. Razlika je u tome što ne krade za nikoga, nego samo za svoju obitelj. Ne želi da mu djeca budu gladna pa ne bira sredstva kojima će doći do hrane. Svaki put se zapitam koliko je ta njegova krađa moralna i je li opravdana glađu njegove djece. Iako se nisam pronašao u niti jednom liku iz ove knjige, gospodin Lisac je za mene prepredeni junak. Oni od kojih gospodin Lisac krade su tri negativca koja svojim beskrupuloznim djelima oslikavaju sve negativne ljudske osobine. Ismijavajući njihove tjelesne nedostatke, pisac nam pokazuje kako nezadovoljstvo samima sobom može kod ljudi izazvati isfrustrirano ponašanje bez ikakvog obzira prema ikome. Jedan je jako debeo, jedan je jako nizak, jedan je jako mršav i, iako su izgledom različiti, jednaki su u svojoj zloći. Osim zloće zajedničko im je to što su bogati, jako pohlepni i nikome, nikad ni u čemu nisu pomogli. U knjizi se pamet gospodina Lisca pokazala kao ključ protiv ove trojice negativaca. Dok su oni zaokupljeni samima sobom spremali zamku njemu, on je uzeo sve što je mogao uzeti sa njihovih imanja i velikodušno napravio gozbu za sve stanovnike šumskog podzemlja. Tu je pokazao koliko je fantastičan.

Ljude ne bi trebalo suditi po izgledu već po njihovim postignućima i postupcima prema drugim ljudima. Ipak, u ovoj knjizi se pokazalo da ljudsko zadovoljstvo ne dolazi s bogatstvom, te da se često osobna nezadovoljstva vide na vanjskom izgledu. Knjigu preporučam svima, vrijedi je pročitati jer je zanimljiva i poučna.

 **Antonio Kovačević, 8. r.**

Moja najdraža knjiga

U ovom sastavu ću pokušati probuditi vaš interes za čitanjem moje najdraže knjige, a to je *Labirint*. U toj knjizi je predstavljeno kako jedna katastrofa dovede ljude do najbizarnijih odluka. Vidljiv je napredak karaktera kod svakog lika i radnje unutar knjige su detaljno opisane. To je po mom mišljenju najbitnije kod svake knjige, ali je i vrlo teško postignuto.

Preporučila bih ovu knjigu drugima da vide do čega su ljudi sposobni doći da prežive i da vide koliko je nama zapravo dobro. Djeca su zarobljena u središtu ogromnog labirinta koji zapravo nema direktan izlaz i sva sjećanja na život prije labirinta su im izbrisana. Sve to samo kako bi milijuni odraslih bili izliječeni od zaraze koja hara izvan labirinta. Sama tema knjige me uvijek potakne na razmišljanje koliko se naša realnost može promijeniti u par minuta.

Ideja knjige me je uvijek fascinirala. Knjiga me se dojmila zbog odnosa djece prema situaciji i što je u njoj istaknuto kako je ljudski instinkt za preživljavanje najsnažniji i najsuperiorniji. Uvijek me potakne na razmišljanje tko je od meni poznatih vršnjaka toliko inteligentan da ga se pošalje u spomenuti labirint. Moj zaključak je da trebam više cijeniti svoja sjećanja i svoju obitelj, jer oboje mogu biti oduzeti u par sekundi.

 **Ana Ivančić, 8. r.**

**PŠ Radovin**

 Moja najdraža knjiga

 *Dječak u prugastoj pidžami*, roman koji je napisao John Bone, govori o Drugom svjetskom ratu gledan očima malog dječaka Bruna. Kao i roman *Dnevnik Anne Frank*, prikazuje starije i razmišljanja nedužne i bespomoćne djece u ratu. Za razliku od Anne dječak Bruno nije znao puno toga o onome što se događa vani. On je još bio samo zaigrano dijete koje nije imalo nikakvih briga. Kroz nesigurnost i znatiželju upoznaje novog prijatelja od kojeg ga dijeli samo žičana ograda.

 Kroz roman je vidljiva razlika između njemačke obitelji iz koje potječe Bruno i obitelji dječaka koji živi u logoru, Šmuela. U romanu me posebno dotaknula činjenica da se tako jedno malo, nevino dijete može nalaziti u „ogradi smrti“. Dijete koje nije krivo ni za što. Dijete koje ne zna za mržnju i različitosti. Dijete ne zna za ratove. Na svijet gleda drukčijim očima. Valjda odrastanjem taj nevini pogled nestane, promijeni sve. Promijeni ga okolina koja drukčije poglede na stvarnost smatra prijetnjom. Prijetnjom smatra sve one koji vole, dijele sreću, pažnju i dobrotu. U ratu ispaštaju nedužni ljudi poput Šmuela. Bez obzira na svoju situaciju on nije izgubio svoju ljubav. U srce mu se nije uvukla mržnja i strah kao ostalim ljudima u logoru. Ali to radi rat. Izvuče iz ljudi ono najgore. Ubije nadu. Ali Šmuel, baš kao i Bruno, dječjim očima ne vidi ono loše. Jedan u drugome ne vide nacionalne i vjerske razlike. Ne osjećaju mržnju koju osjećaju njihovi roditelji.

 Voljela bih da su ljudi ponekad više kao njih dvojica. Voljela bih da se odrasli nekad samo zaustave. Bar na trenutak da svoja srca isprazne od mržnje, ljutnje i da budu sličniji djeci. Djeci koja svojim očima vide pozitivno. Svima nam je to potrebno.

 **Lorena Rudela, 8.r.**

 Moja najdraža knjiga

 Moja najdraža knjiga je *Heidi*. Svima bih je preporučila jer ima zanimljivu radnju, ali i pouke. Mene je knjiga naučila da je ljubav u obitelji najvažnija i da ljude ne treba osuđivati jer nitko nije savršen.

 Najdraži dio mi je kada je djevojčica u invalidskim kolicima prošetala zahvaljujući Heidinoj upornosti i volji. Pored Heidi najdraži lik mi je njen djed koji je zapravo pun ljubavi i dobrote, ali to nije znao pokazati pa su ga smatrali odvratnim. Bilo je tužno kada mu je cijela obitelj okrenula leđa i kada je morao otići sam na planinu. Heidi mu je razveselila stare dane. I djevojčica u kolicima mi je zanimljiv lik. Imala je težak život iako je bila bogata. To nas uči da ne znači da si sretan samo zato što si bogat.

 Iako sam je čitala prije pet godina, ipak mi je ostala u sjećanju. Za mene to nije samo obična knjiga, već velika pouka koju smatram jako važnom. Zato želim da ju svi pročitaju i uživaju u njoj.

 **Veronika Marasović, 7.r.**

Moja najdraža knjiga

 Od svih knjiga koje sam pročitao, najbolja i najdraža mi je *Pipi Duga Čarapa*. To je dječji roman o djevojčici nadljudske snage kojoj ništa nije nemoguće. Poučna knjiga o tome kako bez prijatelja i obitelji u životu ne možeš biti sretan.

 Knjiga puna pustolovina jedne djevojčice i njezinih prijatelja. U toj knjizi djeca mogu biti hrabra, domišljata i maštovita. Crvenokosa djevojčica s kikicama, prevelikim cipelama i u šarenoj haljini, pomaganjem drugima, iskrenošću, hrabrošću, postala je moja junakinja i kakav bih ja želio biti. Pipi je živjela skromno, uvijek spremana za igru i zabavu, slobodnog duha, nije voljela školu (smatrala je da učenje može uništiti i najsnažnijeg). Nije marila za bogatstvom, živjela je u zapuštenoj kućici. Mama joj je umrla, a tata je nestao u moru. Posebno mi se svidio dio kada su se Tomi i Anika sprijateljili s Pipi. Brat i sestra su jedva dočekali da se netko doseli u njihovu blizinu s kime bi se mogli igrati. Doselila se djevojčica neobičnog izgleda i ponašanja.

 Pipi Duga Čarapa je neustrašiva djevojčica baš onakva kakav ja želim biti da se mogu nositi sa svim izazovima i strahotama. Biti pravedan i dobar, uvijek na strani najslabijih i odbačenih. Da donosim samostalne odluke i hrabro uspijem u tome. Pravi uzor mi je ta hrabra, samostalna i dobra djevojčica Pipi Duga Čarapa.

 **Karlo Beretin, 5.r.**